
[bookmark: TextBodyBegin]Euroopa Parlament,
–	võttes arvesse Ilaria Salise puutumatuse äravõtmise taotlust, mille esitas 10. oktoobril 2024 pealinna Budapesti piirkondlik kohus seoses selles kohtus poolelioleva kriminaalmenetlusega ja millest anti teada täiskogu istungil 22. oktoobril 2024,
–	olles 13. veebruaril 2025 kuulanud ära Ilaria Salise selgitused ja võttes arvesse tema poolt esitatud dokumente vastavalt kodukorra artikli 9 lõikele 6,
–	võttes arvesse pealinna Budapesti piirkondliku kohtu esitatud lisateavet,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta, 19. detsembri 2019. aasta ja 5. juuli 2023. aasta otsuseid[footnoteRef:1], [1:  	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. Euroopa Parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115; kohtuotsus, Üldkohus, 5. juuli 2023, Puigdemont i Casamajó jt vs. Euroopa Parlament, T‑272/21, ECLI:EU:T:2023:373.] 

–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0183/2025),
A.	arvestades, et 10. oktoobril 2024. aastal esitas Ungari pealinna Budapesti piirkondlik kohus taotluse võtta ära Itaaliast Euroopa Parlamendi liikmeks valitud Ilaria Salise puutumatus seoses kõnealuses kohtus poolelioleva kriminaalmenetlusega;
B.	arvestades, et taotluse kohaselt otsustasid Saksamaal asutatud organisatsiooni liikmed 2022. aastal korraldada Budapestis vägivaldseid koordineeritud rünnakuid paremäärmuslaste või tuvastamata isikute vastu, keda tajuti või kahtlustati olevat paremäärmuslased, ning kavandasid need rünnakud 11. veebruariks 2023 ja sellele eelnenud ja järgnevateks päevadeks – 11. veebruaril tähistatakse nn mälestuspäeva, mil Budapestis toimub iga-aastane üritus, kus mälestatakse ümberpiiratud natsivägede väljamurdmise katset 1945. aastal ja mis on Euroopa neonatside kohtumispaik; arvestades, et taotluse kohaselt reisis Ilaria Salis Ungarisse, et neis koordineeritud rünnakutes osaleda, ja võttis neist 10. ja 11. veebruaril 2023 osa; arvestades, et teatatud on nn mälestuspäeva tähistavate isikute toime pandud kokkupõrgetest ja vägivallajuhtumitest; arvestades, et pealinna Budapesti piirkondlik kohus märkis, et talle ei ole siiski teada ühtegi 2023. aasta nn mälestuspäeva osalise toime pandud vägivallategu, mis oleks viinud sellise osaleja vastu meetmete võtmiseni, välja arvatud Ilaria Salis ja veel kaks süüdistatavat;
C.	arvestades, et taotluse kohaselt esitati Ilaria Salisele, kes on üks kolmest süüdistatavast, vastavalt karistusseadustikku käsitleva 2012. aasta akti C § 164 lõike 8 esimeses osas ja § 164 lõikes 1 sätestatule süüdistus kolmes eluohtliku tervisekahjustuse tekitamise katses kuritegeliku organisatsiooni koosseisus, kaks korda kaasosalisena ja üks kord kaasaaitajana; arvestades, et Ilaria Salise väidetavalt toime pandud teod on seega Ungari karistusseadustiku kohaselt kuriteod;
D.	arvestades, et Ilaria Salis valiti Euroopa Parlamenti 2024. aasta juunis toimunud Euroopa Parlamendi valimistel;
E.	arvestades, et väidetavad süüteod ja neile järgnenud taotlus võtta ära Ilaria Salise puutumatus ei ole seotud Ilaria Salise kui parlamendiliikme kohustuste täitmisel avaldatud arvamuste ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses;
F.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu kohaselt on Euroopa Parlamendi liikmetel oma liikmesriigi territooriumil samasugune immuniteet nagu selle riigi parlamendi liikmetel ja teise liikmesriigi territooriumil immuniteet tõkendite ja kohtumenetluse suhtes;
G.	arvestades, et kodukorra artikli 5 lõike 2 kohaselt ei ole parlamendiliikme puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
H.	arvestades, et Euroopa Liidu Kohtu praktikast tuleneb, et „[...]valiku osas, mille parlament kavatseb teha puutumatuse äravõtmise või puutumatuse kaitsmise taotluse kohta tehtavas otsuses, on parlamendil väga lai hindamispädevus sellise otsuse poliitilise laadi tõttu“[footnoteRef:2]; [2:  	Kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23, punkt 59 ja selles viidatud kohtupraktika.] 

I.	arvestades, et selle ulatusliku hindamispädevuse kasutamisel leidis Euroopa Parlament kõnealusel konkreetsel juhul, et Ilaria Salise suhtes kohaldati tema suhtes algatatud kriminaalmenetluse käigus karme kinnipidamistingimusi ja -meetmeid; arvestades, et on ilmnenud, et pealinna Budapesti piirkondlikule kohtule ei ole teada, et mõni teine osaleja, eelkõige 2023. aasta nn mälestuspäeval osaleja, oleks pannud toime mõne vägivallaakti, mille tõttu olnuks tema suhtes olnud vaja võtta meetmeid; arvestades, et näib, et saadud teabe suhtes esineb seetõttu kahtlusi, mida ei saa hajutada; arvestades, et seetõttu näib, et menetluse ja sellele järgnenud taotluse eesmärk on vaigistada Ilaria Salis tema pikaajaliste poliitiliste vaadete ja aktiivsuse tõttu, eelkõige seetõttu, et ta on vastu Budapestis lubatud iga-aastasele neonatside mälestusüritusele ja see on ka tema kui Euroopa Parlamendi liikme tegevuse ja poliitilise tegevuse alus;
J.	arvestades, et kõnesoleva juhtumi puhul võib eeldada, et tegemist on fumus persecutionis’ega, s.t on konkreetsed tõendid[footnoteRef:3], mis viitavad sellele, et kohtumenetluse eesmärk on tekitada kahju Ilaria Salise poliitilisele tegevusele, sealhulgas tema tegevusele Euroopa Parlamendi liikmena; [3:  	Kohtuotsus, Euroopa Kohus, 17. september 2020, Troszczynski vs. Euroopa Parlament, C-12/19 P, ECLI:EU:C:2020:725, punkt 26.] 

K.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:4]; [4:  	Kohtuotsus, Üldkohus, 30. aprill 2019, Briois vs. Euroopa Parlament, T-214/18, ECLI:EU:T:2019:266.] 

1.	otsustab Ilaria Salise puutumatust mitte ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Ungari pädevale ametiasutusele ja Ilaria Salisele.

